Cifra de afaceri a Grupului TeraPlast a crescut cu 21% în 2019, comparativ cu anul precedent, până la 972,6 milioane de lei.

În aceeaşi perioadă, EBITDA consolidată a Grupului a crescut cu 41%, ajungând la 91,2 milioane de lei, conform informaţiilor publicate astăzi pe site-ul Bursei de Valori Bucureşti (BVB).

Ioana Birta, director financiar al Grupului TeraPlast, a declarat: "Suntem foarte aproape de pragul de 1 miliard de lei cifra de afaceri, ceea ce reprezintă o dublare a activităţii Grupului faţă de acum 2 ani. Totodată, ne respectăm promisiunea de a aduce plus valoare acţionarilor noştri prin creşterea cu 85% a profitului net, care a ajuns în 2019 la 41,8 milioane lei, precum şi prin creşterea rentabilităţii capitalului angajat, de la 9,3% în 2018, la 15% în 2019. Eficientă strategiei de dezvoltare şi maturizarea business-urilor recent intrate în Grup se reflectă şi în EBIDTA, care s-a dublat în ultimii 2 ani, ajungând la valoarea de 91,2 milioane lei."

"În 2020 se vor vedea beneficiile investiţiilor de 98 milioane lei realizate în 2019, care vor contribui semnificativ la atingerea cifrei de afaceri de 1,25 miliarde lei, în contextul unei EBITDA de 145 milioane lei." a mai adăugat Ioana Birta.

Cea mai bună performanţă în 2019 a fost realizată de TeraPlast, cu un avans al afacerilor de 25%, până la 365 milioane de lei, în timp ce EBITDA a înregistrat o creştere de 80% faţă de perioada similară a anului trecut, până la 37 milioane de lei.

TeraSteel România şi Serbia au înregistrat cea mai bună marja de profitabilitate, dintre companiile Grupului. Îmbunătăţirea marjei segmentului de panouri termoizolante se datorează economiilor la achiziţiile de materii prime, precum şi creşterii gradului de utilizare a capacităţii de producţie din Serbia.

Piaţa din Serbia continuă să fie o piaţă cu mare potenţial de dezvoltare pentru TeraSteel.

Compania a înregistrat în 2019 o majorare a afacerilor cu 18% faţă de perioada similară a anului trecut, până la 308,8 milioane de lei.

În ceea ce priveşte EBITDA TeraSteel, aceasta a înregistrat o creştere de 42% faţă de 2018, până la 37,6 milioane de lei. Vânzările cantitative au crescut cu peste 30% anul trecut, TeraSteel depăşind 3,8 milioane de metri pătraţi de panouri sandwich vândute şi 7 mii de tone de structuri zincate.

Cifra de afaceri a Wetterbest, al doilea jucător pe piaţă tiglei metalice din România, a crescut cu 22% în 2019, la 269,9 milioane de lei, iar EBITDA realizată a fost de 15,1 milioane de lei în 2019.

Din punct de vedere cantitativ, vânzările de ţiglă metalică au ajuns la 5 milioane de metri pătraţi, cele de tablă cutată au depăşit 2 milioane de metri pătraţi, iar cele pentru drenaj şi accesorii au depăşit 4 milioane de bucăţi. Finalizarea, în prima parte a anului 2020, a investiţiei în valoare de 44,5 milioane lei, demarată în 2019, va susţine atât creşterea cotei de piaţă cât şi a profitabilităţii.